登石臺山與劉次皋李揆王度周仲卿聯句
作者：胡融
朝代：宋

paragraphs: 璇臺插中天，乾坤發端倪。
荆榛夾險道，自古誰攀躋。
嘉予二三友，乘興同杖藜。
行行陟其巔，一遊手自携。
上摩白兔宮，下躡青雲梯。
傲晲羣動間，太倉米一稊。
俯瞰萬家邑，戶牖開蜜脾。
羣巒盡東騖，駛若萬驥馳。
馬秦忽破碎，象島尤瑰琦。
杜鵑狀雄尊，白鯉波連漪。
視城橫朱鳥，秀連秋水湄。
崟崟摘星嶺，上可捫南箕。
羽人煉丹丘，迄今有遺基。
維西控桐柏，巖壑爭獻奇。
鴈蕩直括蒼，勢自金庭□。
奔雷三十六，趕起龍鳳姿。
繼北際四明，塢嶴非人窺。
天門何蕩蕩，香巖獨嵬嵬。
帽峰冠朝霞，髻山染夕霏。
眼闊浮世狹，身高衆山低。
清遊慨俗子，險語驚山魑。
持盃迭獻酬，磨石共鎸題。
短李才調逸，手力拔象犀。
髯胡詩之豪，鼻息干雲霓。
閒雅推王子，皎然霞外期。
劉君一癯仙，胸中無町畦。
周節萬夫敵，猛將聞鼓聲。
或倦而憇石，或勇而臨涯。
或袖手冥搜，或抵掌滑稽。
或倚松盤桓，或望雲慘悽。
矯矯出籠鶴，卑卑在樊籬。
靜躁各異物，物情無不齊。
來塗逢野嫗，問我何所知。
自言石出世，曾夢金仙栖。
獻歲買官酒，登山酹地祇。
君今契我夢，從此開山蹊。
彼嫗尚爾耳，我曹焉已而。
他年五君咏，永勒茲山陲。